Fredag aften blev julebryggen givet fri. Det fik mange nordjyder på gaden, hvor politiet også var til stede for at tjekke, om bilister, der havde fået for meget af de våde varer, lod bilen stå. I en stor razzia stoppede Nordjyllands Politi mellem klokken 18.00 fredag aften og klokken 02.00 lørdag morgen 409 bilister. Tre blev sigtet for spirituskørsel. - Det er mindre end en procent af bilisterne, der har kørt spritkørsel, så noget kunne tyde på, at den præventive effekt virker, siger vagtchef Mogens Hougesen fra Nordjyllands Politi. Politiet skrev flere mindre sager. To bilister havde glemt kørekortet derhjemme, mens tre slet ikke havde noget kørekort. Vagtchefen betegner det som opløftende, at ingen af de stoppede bilister var påvirket af euforiserende stoffer.

Opsummering:
Nordjyllands Politi var massivt til stede på de nordjyske veje fredag aften og kunne sigte tre bilister for spirituskørsel.